Talle sterf in stormloop in Nigeriese stadion | Netwerk24
13 Februarie 2019 08:20
Talle mense het Donderdag weer op 'n politieke saamtrek van pres. Muhammadu Buhari van Nigerië in 'n stormloop in 'n stadion in Port Harcourt gesterf.
Dit is die tweede voorval die afgelope week waarin ondersteuners op 'n saamtrek van die president voor Saterdag se presidentsverkiesing vertrap is.
Talle mense is beseer en soos met die vertrapping verlede week op 'n saamtrek in die Jolly Nyame-stadion in die stad Jalingo in die Taraba-staat is geen amptelike sterftesyfer bekend gemaak nie.
Die jongste vertrapping in Port Harcourt, in die hartjie van olieproduksiestreek, het in 'n stampvol stadion gebeur. Dit blyk dat die skare by 'n hek wou uitgaan om die president ná sy toespraak te volg.
Buhari se grootste teenstander in die verkiesing is Atiku Abubakar, 'n sakeman en voormalige adjunkpresident.
Judith Amaechi, 'n plaaslike verteenwoordiger van Buhari se All Progressives Congress (APC)-party, het in 'n verklaring haar skok oor die stormloop uitgespreek.
Buhari het verlede week sy medelye uitgespreek nadat van sy ondersteuners op die saamtrek in die Jolly Nyame-stadion vertrap is. – Reuters